NATO annab kollektiivse vastulöögi, kui Põhja-Korea peaks ründama alliansi liikme USA sõjalisi objekte, hoiatas NATO asepeasekretär Alexander Vershbow täna Moskvas.
Vershbow: NATO annab Põhja-Korea rünnaku korral ühise vastulöögi
Vershbow sõnul aktiveeritakse Põhja-Korea rünnaku korral NATO aluslepingu artikkel 5, mille kohaselt käsitleb allianss rünnakut ühe liikme vastu rünnakuna kogu NATO vastu.
Olukord Korea poolsaarel on ülimalt pinev. Nimelt andis Põhja-Korea juht Kim Jong-un täna käsu panna strateegilised raketid stardivalmis rünnakuks USA baasidele Lõuna-Koreas ja Vaikses ookeani piirkonnas.
USA «järelemõtlematu» provokatsiooni korral ründaks Põhja-Korea «halastamatult USA mandriosa [...], sõjaväebaase Vaikse ookeani piirkonnas, sealhulgas Hawaiil ja Guamil ning Lõuna-Koreas», vahendas Põhja-Korea riiklik uudisteagentuur KCNA Kimi sõnu pärast öist kohtumist sõjaväejuhtidega.